google/wiki40b huggingface dataset:
Opsibidion

Utseende

Små, slanke, lyst rødbrunlige trebukker, kroppsformen nokså sylindrisk. Antennene er noe lengre enn kroppen, det tredje leddet stort og klubbeformet. Pronotum er mye lengre enn bredt, litt tønneformet. Dekkvingene er jevnbrede med noen hvite flekker, beina nokså korte med tykke, klubbeformede lår.

Utbredelse

Slekten er utbredt fra Panama i nord til Argentina i sør.
Lismarka skole

Lismarka skole er en fådelt skole midt i Lismarka, i Ringsaker kommune.
Det er ca. 60 elever ved skolen, som ble ferdig bygd i 1980. Av disse går 22 på mellomtrinnet, som har to lærere.
Longyeardalen

Longyeardalen er en u-dal på Spitsbergen, Svalbard. Longyeardalen løper fra Longyearbyen ved Adventfjorden til Nybyen innerst i dalen. Over Nybyen ligger de to isbreene, Longyearbreen og Larsbreen. Dalen har bratte sider, flat bunn og er utformet av en dalbre i siste istid. Disse har trukket seg noe tilbake i løpet av de siste hundre år. Gjennom dalen renner Longyearelva. Fjellene på begge sider av Longyeardalen er typiske platåfjell med nesten flatliggende sandsteinslag som er motstandsdyktige mot forvitring øverst.
Dalsidene viser den nedre delen av lagrekken fra tertiærtiden, med sandsteiner og leirskifre som ble avsatt fra elver og kystnære strømninger. Den nederste formasjonen, firkantformasjonen, inneholder kullfløts som ble drevet i flere gruver siden 1906. Kullet, som er grunnlaget for Longyearbyen, ligger i et svakt hellende lag (2-5º) og gruvegangene følger kullagene innover i fjellet.
I Longyeardalen ligger det norske administrasjonssenteret for Svalbard, Longyearbyen. Begge stedene har navn etter John Munroe Longyear (1850–1922) som grunnla Longyearbyen i 1906.
Laksevåg

Laksevåg kommune (herred) 1918 - 1972

Laksevåg ble i 1918 skilt ut fra Askøy kommune. Den nye kommunen fikk etterhvert dårlig økonomi, og det ble et uttrykt ønske å bli innlemmet i Bergen. På grunn av bolignød som følge av første verdenskrig og spesielt bybrannen i 1916 fikk Bergen bygge nødboliger til sine borgere på Gyldenpris i Laksevåg, hvilket førte til strid om hvilken kommune skulle få skatteinntektene. Ulike alternativer fra full sammenslåing til overdragelse av deler av Laksevåg ble diskutert, men det endte med at kun Gyldenpris ble ført over til Bergen. Også senere ble spørsmålet om full sammenslåing tatt opp fra Laksevåg, men Bergen var i mot ettersom dette ville medføre økte utgifter for byen. Etter at økonomiske nedgangstider i 1930-årene rammet nøkkelbedrifter som Bergen Mekaniske Verksted (BMV) og Valseverket, måtte kommunen i 1934 be om gjeldsforhandlinger.
Under andre verdenskrig 1940-45 bygget tyskerne opp store anlegg i kommunen, blant annet ubåtbunkeren Bruno. Denne fremprovoserte allierte bombeangrep 4. oktober 1944 som tok livet av 193 sivile, deriblant 60 skolebarn, og førte til store materielle ødeleggelser. På grunn av kaoset som oppstod, innlemmet tyskerne Laksevåg i Bergen, men dette ble reversert av norske myndigheter etter krigen.
Etter krigen tok økonomien seg opp, og åpningen av Puddefjordsbroen i 1956 betydde bedre kommunikasjonsmuligheter særlig inn mot Bergen. En storstilt boligutbygging fulgte. Bergen kommune ønsket etter hvert en sammenslåing, noe som ble gjennomført i 1972.
Melkeplassen, Damsgård, Gravdal, Nygårdsviken, Alvøen, Godvik, Håkonshella, Oldernes, Olsvik, Skålevik og Loddefjord er eksempler på stedsnavn i Laksevåg. Mange av disse er gårdsnavn med røtter tilbake til høymiddelalderen.
Se også: Liste over ordførere i Laksevåg kommune.
Bulldogmaur

Utseende

Bulldogmaurene er store, slanke og langbente. Dronningene kan bli over 4 cm. Arbeiderne blir 10– 36 mm, langt større enn de fleste vanlige arbeidsmaur; den australske betegnelsen inch ant er noen ganger en underdrivelse. Hunnene – dronninger og arbeidere – har enorme kjever og stikkebrodd. Motsatt mange andre maur har bulldogmaur store fasettøyne og ser godt. Som hos andre maur er arbeiderne vingeløse, mens kjønnsindividene (hanner og forplantningsdyktige hunner) har vinger.

Levevis

Bulldogmaur minner på mange måter mer om en vingeløs stikkeveps enn en maur, og dette gjenspeiler levemåten. Som alle maur er de eusosiale, men samfunnene er svakere utviklet enn hos andre maur og har sjelden over 1000 individer. De grunnlegges av én dronning, som ved den anledning – i likhet med andre maurdronninger – river av seg vingene. Hos flere arter kan dronningen invadere andre maursamfunn, drepe dronningen og overta samfunnet. Hos enkelte arter forekommer flere dronninger i ett samfunn. Også kommunikasjonen med feromoner er svakere utviklet og mindre effektiv enn hos mange andre maur. Som en del andre maur kan bulldogmaurene bli meget gamle til insekter å være. Dronningen kan leve i opptil 15 år. Bolet hos de fleste arter er underjordisk og kan nå 1–2 m ned i bakken. Det har som regel bare én inngang. I Queensland finnes en art som holder hus i epifyttiske planter. Enkelte arter er aktive hele døgnet; andre er dagdyr.

Ernæring

Voksne bulldogmaur lever av nektar, sopp m.m. Enkelte arter har to kaster av arbeidere, som skilles ved størrelsen. Som hos en del andre maur står de minste arbeiderne for indretjenesten, selv om en liten bulldogmaur er større enn de fleste andre arbeidsmaur. De store står for matauket, men disse maursamfunnene kjenner ingen egentlige soldater slik vi finner dem hos en del andre maur. Som mange andre maur fanger bulldogmaur insekter og andre smådyr til larvene, men jaktmetodene minner mer om dem vi finner hos stikkeveps enn hos andre maur. I nye samfunn går også dronningene på jakt, mens de hos de fleste andre maur fôrer det første kull av larver med eget kroppsfett (bl.a. fordi vingemusklene er blitt overflødige etter at de har revet av seg vingene). Mens jaktmetodene hos mange maur preges av masseangrep, jakter arbeiderne av bulldogmaur gjerne alene. Størrelsen, de kraftige kjevene, stikkebrodden og deres egen hurtighet – M. pilosula kan også hoppe – gjør at de likevel kan rå med såpass forsvarsdyktige byttedyr som honningbier og maur. De siste blir som regel drept før de rekker å varsle kameratene med feromoner.

Paringsflukten

I paringstiden kan enkelte bulldogmaur opptre i store svermer på mange tusen dyr. Slike svermer av flyvemaur vekker alltid oppsikt, desto mer når insektene er på størrelse med en middels japansk kjempeveps. Et møte med en slik sverm av M. sanguinea er levende skildret av W.W.Froggatt, som plutselig befant seg midt i en sky av slike maur. Heldigvis for ham var hunnene mer opptatt av paringen enn av å stikke eller bite. Hannene var langt mer tallrike enn de større hunnene. Hver hunn var så omsvermet av hanner at det til slutt utgjorde en knyttnevestor ball.
Aadhaar

Aadhaar (hindi for «fundament» eller «base») er navnet på et 12-sifret identifikasjonsnummer som blir tildelt Indias innbyggere gjennom Indias nasjonale identifikasjonsnummerprosjekt. Aadhaar er også navnet på selve identifikasjonsnummerprosjektet, som drives av det sentrale statlige byrået Unique Identification Authority of India (UIDAI). Prosjektets mål er å samle biometriske og demografiske data fra landets innbyggere og lagre disse i en sentral database. Datainnsamlingen danner grunnlag for etablering av identitet og utstedelse av identifikasjonspapirer, som igjen vil sikre fattige og underprivilegerte innbyggere tilgang til statlige goder. 
Registreringsprosessen startet 29. September 2010 i Nandurbar, Maharashtra. 1. april 2016 var én milliard av landets innbyggere blitt tildelt Aadhaar-nummer.

Nummerets oppbygging

For å unngå stereotyping eller gjetning rundt en persons bakgrunn består aadhaar-nummeret av tilfeldig genererte sifre. Ingen del av nummeret inneholder informasjon som klassifiserer individet basert på kaste, religionstilhørighet, kjønn eller alder. Nummeret begynner aldri med sifrene 0 eller 1, og det siste av de tolv sifrene er et kontrollnummer generert ved hjelp av en algoritme kjent som Verhoeff-algoritmen,.
Unike numre sikres ved at hvert nummer kobles opp mot hver enkelt innbyggers biometriske data, bestående av fingeravtrykk samt iris- og ansiktsgjenkjenning.
Viterbo (provins)

Historie

Området i provinsen Viterbo inneholder et antall etruskiske byer fra oldtiden, blant annet Tuscina, Vetralla, Tarquinia, og Viterbo. Området ble erobret av romerne i 310 f.Kr.; til tross for det er det lite som er kjent om Viterbo før det i 773 e.Kr. ble benyttet av Desiderius, langobardenes siste konge, som base i striden mot det tysk-romerske rike. Matilde av Toscana ga byen Viterbo bort som gave til pavedømme på 1000-tallet. Fredrik I av Det tysk-romerske rike var basert i Viterbo mens han planla å invadere Roma i 1153. I 1160 erobret han byen som forberedelse på å angripe Roma.
Til tross for at Viterbo inneholdt et pavelig hoff på 1200-tallet, aktet både den hellige stol og det tysk-romerske rike å styre byen, men pavedømmet etablerte senere sitt styre over regionen. Johanitterordenen ble forvist fra Rhodos på 1500-tallet og ble midlertidig gitt tilflukt i Viterbo før de reiste til Malta og etablerte seg der. Pave Paul III beskrev seg selv som borger av Viterbo og dannet et universitet i byen. Den ble slått sammen med kongedømmet Italia den 12. september 1870. Under den andre verdenskrig ble Viterbo kraftig bombet.
Sang

Sang er musikk som innbefatter bruk av stemmen, det å synge. Å synge er vanligvis den enkleste formen for fremføring av musikk. Teksten som synges kan være poetisk og også ha rim. En tekst med melodi til kalles også sang.
En enkelt sang er vanligvis en relativt kort musikalsk komposisjon for menneskets stemme (instrumenter blir også ofte brukt), og har tekster som synges til melodier.
Ordet sang blir også brukt i forbindelse med større, litterære verk som trolig opprinnelig ble sunget, men vanligvis ikke blir det i dag. Eksempler på slike verk er Iliaden og Odysseen. Illiaden består av 24 sanger.
Bjørnstjerne Bjørnsons episke diktsyklus Arnljot Gelline er bygd opp av 15 lange sanger.
I dyrenes verden snakker vi om sang i form av fuglesang og hvalsang.
Ni Liv (band)

Historie

I 2003, 2004 og 2005 spilte bandet mest som trio. Men det hendte Terje Meisingset var med på tangenter og trekkspel. Flest konserter hadde de i Telemark. Bandet varma opp for Hellbillies på Notodden i 2003, og i 2004 reiste det på en ukes turné langs Helgelandskysten. I 2005 spilte det før Åge Aleksandersen på Rootsfestivalen i Brønnøysund, for første gang på Countryfestivalen i Seljord, på den da nystarta Kartfestivalen på Gvarv, og på Handelsstevnet i Skien.
    
Høsten 2005 skrev bandet under en artistavtale med Warner Music Norway, og i januar 2006 utkom bandets første album, hvor bandet opptrådte som Bygdabilly Band.
Høsten 2006 bytta bandet navn fra Bygdabilly Band til Ni Liv. Det blei arrangert en navnekonkurranse i NRK Telemarksendinga og på bandets hjemmeside.
Plata Telemarkana utkom i 2007 og nådde Norsktoppen og VG-lista Topp 40 med en 39.-plass i august samme år. 
Telemarkana er også navnet på Ni Livs eget plateselskap, Telemarkana Records, som ble oppretta i forkant av utgivelsen av albumet Sjumilsteg i 2008. Bandet bestemte seg for å si opp avtala med Warner. 
Etter Sjumilsteg slutta Ken-Børre Langås i bandet, og Knut Olav Sandvik fra Ulefoss blei med på bass.
  
Høsten 2009 gikk bandet i studio for å spille inn albumet Hallingspark.
  
I 2010 blei bandet til en fast kvintett, nå med rockegitaristen Jan Birger Akerhaugen, slik at besetningen besto av to el-gitarer, orgel/piano, bass og trommer. På mange låter bytter el-gitarer plass med banjo, fele, barryton-gitar og/eller akustisk gitar.
Voll (Møre og Romsdal)

Tidligere kommune

Voll var en tidligere kommune. Fra 1837 var Voll del av Eid og Voll formannskapsdistrikt.
Herredsstyret (kommunestyret) i Eid og Voll vedtok 11. desember 1865 enstemming at kommunen skulle deles, slik at de to delene skulle bli egne herreder (kommuner). Men delingen ble endelig fastsatt først ved kongelig resolusjon 11. januar 1873, slik at Voll og Eid ble egne kommuner 1. januar 1874. Ved delingen hadde Voll 695 innbyggere og et areal på 260 km².
1. januar 1964 ble Voll slått sammen med Eid, Grytten, Hen og det meste av Veøy kommuner til den nye Rauma kommune. Ved sammenslåingen hadde Voll 1163 innbyggere.
Tanner's Creek kraftverk

Tanner's Creek kraftverk er et kullkraftverk i Dearborn County, delstaten Indiana i det nordlig-sentrale USA. Det har en installert produksjonskapasitet på 1100 MW, fordelt på 4 blokker / turbiner. Dette er delstatens åttende største termiske kraftverk målt etter installert produksjonseffekt.
Anlegget ble bygget ut i årene 1951–1964. Brenselkilden er (sub-)bitumenøst kull. Utslipp av CO₂ i 2006 var 5,645 mill. tonn.
Kraftverket ligger inntil Lawrenceburg gasskraftverk, som eies av American Electric Power (AEP).
Japanologi

Japanologi og japanstudier er uttrykk som benyttes om det historiske og kulturelle studium av Japan; noen steder regnes også det rene språkstudiet som en gren innen japanologien. 
I Europa kan faget tilbakeføres til Nederland, og har sine røtter i nederlendernes virksomhet på Dejima ved Nagasaki i Edoperioden. I 1872 ble  Asiatic Society of Japan grunnlagt i  Yokohama av folk som Ernest Satow og Frederick Victor Dickins, og dette var en viktig milepæl i utviklingen av forskningsdisiplinen internasjonalt.
Richard von Friesen

Bakgrunn

Friesen, som tilhørte en friherrelig adelsslekt, studerte fra 1825 ved Bergakademie Freiberg og arbeidet ved Geognostische Landesuntersuchung Sachsens. Han oppgav imidlertid arbeidet som geolog til fordel for videre studier mellom 1829 og 1832 i Göttingen og Leipzig.

Politisk karriere

I 1834 trådte han inn i den saksiske statstjenesten. Under maioppstanden i Dresden ble Friesen, som arbeidet som råd i innenriksministeriet, utnevnt til innenriksminister den 6. mai 1849. Etter at han gikk av som minister i juni 1853 ble han kretsdirektør i Zwickau. I 1858 ble han igjen medlem av regjeringen i kongeriket Sachsen, som finansminister. Han gjaldt som kritiker av statsminister Friedrich Ferdinand von Beust, en erklært motstander av Bismarck.
Under den prøyssisk-østerrikske krig i 1866 tilhørte han landskommisjonen som overså regjeringen av kongeriket i kong Johann Is fravær. I denne egenskap undertegnet Friesen i Berlin den 21. oktober 1866 fredsavtalen mellom Sachsen og Preussen. Samme år ble han utnevnt til Sachsens utenriksminister.
I 1869 ble Friesen også generaldirektør for kunst- og vitenskapssamlingene i Dresden.
Som saksisk utenriksminister reiste Friesen i oktober 1870 sammen med Rudolf von Delbrück til Versailles og deltok i forhandlingene og avtaleslutningene med Storthertugdømmet Hessen, Baden og kongeriket Württemberg om en tysk rikssamling.
Som etterfølger etter  Johann Paul von Falkenstein ble Friesen den 1. oktober 1871 utnevnt til formann for regjeringen (statsminister) i kongeriket Sachsen. Han beholdt denne stillingen til han gikk av med pensjon den 1. oktober 1876.
I 1880 utkom han memoarer, Erinnerungen aus meinem Leben, i to bind. Memoarene fikk Beust til å skrive motskriftet Erinnerungen zu Erinnerungen, som utkom 1881. Også historikeren Theodor Flathe reagerte med skriftet Die Memoiren des Herrn von Friesen svært kritisk på verket.
Richard Freiherr von Friesen var æresborger av Dresden og Zwickau.
Indietronica

Historie

Indietronica begynte tidlig på 1990-tallet, med band som Stereolab og Disco Inferno, men tok ikke skikkelig av før det nye millenniet, da ny digital teknologi ble utviklet. Dette inkluderer band som Broadcast fra Storbritannia, Justice fra Frankrike, Lali Puna fra Tyskland, og The Postal Service og Ratatat fra USA, som alle blandet en variasjon av indielyd og electrolyd. Disse ble stort sett produsert gjennom uavhengige plateselskaper.

I populærkultur

Sjangeren ble nevnt i kortfilmen «Geddup Noise» fra Homestar Runner.
Sputnik 12

Sputnik 12 er et musikkalbum med Sputnik, utgitt i 2001.
École normale supérieure de Cachan

École normale supérieure de Cachan (også kjent som École normale supérieure Paris Saclay, ENS Cachan eller ENS Paris Saclay) er en av Frankrikes grandes écoles. Skolen har spesialisert seg på ren og anvendt naturvitenskap, sosiologi, økonomi og ledelse, engelsk sprog. Skolen er medlem av Université Paris-Saclay.
Itsy Bitsy Teenie Weenie Yellow Polkadot Bikini

«Itsy Bitsy Teenie Weenie Yellow Polkadot Bikini» er en amerikansk noveltysang, skrevet av Paul Vance og Lee Pockriss. Sangen forteller historien som en sjenert pike i bikini som holder kroppen nedsenket i havvannet for ikke å bli sett. 
Brian Hyland with orchestra directed by John Dixon spilte den inn. «Itsy Bitsy Teenie Weenie Yellow Polkadot Bikini» ble utgitt på singlene Leader L-805 i juni 1960 og på Kapp K-342 i juli 1960. Produsenter var Don Kirschner og Al Nevins. B-siden var «Don't Dilly Dally Sally».
Den kvinnelige stemmen som sier «One, two, three, four» tilhørte Trudy Packer.
Sangen har dessuten blitt innspilt på tysk av Club Honolulu (Caterina Valente og broren Silvio Francesco) med tittelen «Itsy Bitsy Teenie Weenie Honolulu Strand Bikini» (tysk tekst: Rudolf-Günter Loose), fransk og italiensk med Dalida samt i mange versjoner på engelsk, deriblant Lisa del Bo, en nederlandsk artist.

Norske versjoner

Arne Bendiksen, Gunnar Jørstad og Finn Evensen har skrevet norske tekster til «Itsy Bitsy Teenie Weenie Yellow Polkadot Bikini». Bendiksens norske versjon heter «En bitte bitte liten mini-minimal bikini (polkadot bikini)». Jørstads norske versjon heter «Itsy-Bitsy-Tiny-Viny». Evensens norske versjon har tittelen «Vil du ha sjokolade?».
Sokushinbutsu

Metode og utbredelse

Sokushinbutsu-prosessen har bestått av tre hoveddeler. Første del innebar tusen dager med streng diett bestående av nøtter og frø kombinert med religiøse øvelser og trening for å kvitte seg med kroppsfett. Deretter fulgte nye tusen dager på bark, røtter og te av giftig sevje som førte til oppkast, uttørking og vern mot seinere skadedyr. Til sist ble utøveren, sittende i lotusstilling, kapslet inn i en trang steingrav med lufttilførsel og en liten bjelle som skulle ringes med hver dag. Når en ikke lenger fikk livstegn fra graven, ble den forseglet. Kroppen ble først hentet ut etter tusen dager. De likene som ikke var råtnet og ødelagt, ble stilt ut i templene som «levende buddhaer», relikvier iført religiøs drakt.
De troende skal ikke ha ansett handlingen som rituelt selvmord, men en form for åndelig opplysning. Gjennom ekstrem smerte og selvfornektelse skulle ritualet føre munkene til Nirvana og endelig forening med Buddha i utøvernes egen jordiske kropp. De som lyktes, ble dyrket, men også de som ikke klarte det, nøt stor respekt for forsøket.
En antar at flere hundre kan ha forsøkt å gjennomføre sokushinbutsu, men bare mellom 16 og 24 slike mumier er hittil kjent. Ritualet kan også ha hatt en viss utbredelse i Kina, og det skal ha blitt oppdaget en levning etter en tilsvarende prosess i India. I 1903 døde den siste japanske, buddhistiske presten i utøvelsen av ritualet. Skikken ble forbudt av japanske myndigheter sist på 1800-tallet.

Liknende levninger og skikker

Det er flere typer «buddhist-mumier», det vil si levninger etter buddhistiske munker og nonner der kroppen er bevart uten forråtnelse. Det gjelder også lik som ikke har spor etter aktiv mumifisering. Et eksempel er «den mumifiserte munken» Luang Pho Daeng, en buddhistmunk fra Thailand som døde under meditasjon i 1973. Kroppen hans er utstilt i et buddhisttempel på øya Ko Samui sør i landet. Den «konserverte» kroppen er ikke resultat av bevisst sokushinbutsu.
«Selvmumifisering» og liknende forsøk på å bevare lik etter hellige personer forekommer også i andre religioner, blant annet i den romersk-katolske og ortodokse kirken der relikvietradisjonen fortsatt er levende
Kvinneligaen 2016/17

Kvinneligaen 2016/17 var det øverste nivået i norsk basketball for kvinner i 2016/17-sesongen. Ligaen besto av kun seks av lagene fra Kvinneligaen 2015/16, ettersom Ytrebygda Pride fusjonerte med Gimle før sesongen. Sesongen ble spilt som trippel serie med første runde 30. september 2016 og siste runde 26. mars 2017. Som sist sesong vant Ullern 56ers ligaen foran Ulriken Eagles og Asker Aliens.
AMX-13

Historie og utvikling

Like etter andre verdenskrig tok Frankrike fram krav til tre nye kampkjøretøyer, inkludert en lett stridsvogn.  Atelier de Construction d'Issy-les-Moulineaux utviklet denne under navnet AMX-13.  De første prototypene var klare sent på 1940-tallet, og produksjonen ble iverksatt ved Atelier de Construction de Roanne i 1952.
Når AMX-30 ble satt i produksjon ble AMX-13 og dens mange varianter flyttet til Creusot-Loire.  Total produksjon av AMX-13 kom på over 3 000 kjøretøyer.
En rekke oppgraderinger av AMX-13 har vært tilgjengelig opp gjennom årene, både fra produsenten og tredjeparts leverandører.

Teknisk

Vognføreren sitter foran til venstre i skroget.
AMX-13 Model 51 hadde en 75 mm kanon, men senere varianter hadde 90 mm.  En variant bestykket med en 105 mm var tilgjengelig for eksport.  Kanonen sitter i øvre del av den oscillerende tårnet, og kan eleveres fra −5° til +12,5°.  Tårnet er fra Fives-Cail Babcock og er av type FL-10 eller FL-12.  Begge typer inkluderer en automatlader med to revolvermagasiner med seks skudd hver.  Etter å ha avfyrt 12 skudd så må magasinene lades manuelt.
Motoren er en SOFAM Model 8Gxb åttesylindret vannkjølt bensinmotor som yter 250 hk ved 3200 omdreininger i minuttet.  Motoren er montert på vognførerens høyre side, foran i skroget.
Sentralisering

Sentralisering vil si at et samfunn blir konsentrert rundt et begrenset og sentralt område. Vi kan kalle flytting av arbeidsplasser og tjenester fra et sted til en større by, for sentralisering. Bedrifter og statlige organer sentraliserer gjerne drift både i form av styre og produksjon/tjenestested.
Sentralisering er ofte bra for å kunne øke effektivitet eller spare penger, men går som regel utover ansatte i en bedrift, eller for folk i distrikter som får et svekket tjenestetilbud.
Norsk Musikerforbund

Norsk Musikerforbund ble etablert i 1911 og nedlagt i 2001 da organisasjonen gikk inn i Musikernes fellesorganisasjon. Norsk Musikerforbund var et fagforbund for musikere, sangere, dansere, pedagoger, teatersufflører og -inspisienter. Organisasjonen ble etablert som Norges Musiker Landsforbund og byttet navn i 1916. Organisasjonen var medlem av LO i perioden 1919-22 og siden 1937. Organisasjonen gav ut Norsk Musikerblad og delte ut hederstegn. Forbundet omfattet i 1996 nitten regioner og hadde over tre tusen medlemmer. En egen stipendkomite innstilte til Statens arbeidsstipend.
Ivar Bårdsson

Ivar Bårdsson var en norskfødt prest som på midten av 1300-tallet var biskopens vikar i Garðar på Grønland. Han skrev i ettertid en topografisk beskrivelse av Grønland. 
Ivars beskrivelse ble først utgitt av Finnur Jónsson i 1930: Ivar Bårðarsons beskrivelse af det gamle Grønland.
Rodde & Kikkan

Rodde og Kikkan er et norsk barneprogram som gikk på NRK Super i 2016. Det er blitt omtalt som NRKs svar på Muppet Show. Håvard Lilleheie spilte Rodde og Christian Eriksen spilte Kikkan. Prosjektleder for programmet var Natasha Sayer.
Kortbane-VM i svømming 2006

Kortbane-VM i svømming 2006 ble arrangert i Shanghai 5. til 9. april 2006.
Wilburs store eventyr

Wilburs store eventyr (originaltittel: Charlotte's Web 2: Wilbur's Great Adventure) er en amerikansk direkte-til-video tegnefilm fra 2003 som er en oppfølger til Hanna-Barbera-filmen Charlottes tryllevev. Filmen er produsert av Paramount Pictures, Universal Pictures, Universal Cartoon Studios, og Nickelodeon, og utgitt av Paramount Home Entertainment i USA og Universal Studios Home Entertainment på verdensbasis. Handlingen omfatter karakterer som ble utviklet av E.B. White i boka Charlotte's Web.
Hedvigsberg

Hedvigsberg er et tettsted i Värmdö kommune i Stockholms län i landskapet Uppland i Sverige. I 2010 hadde tettstedet 282 innbyggere.
Jæren Avis AS

Jæren Avis AS er en bedrift som eier flere av avisene i Rogaland. Selskapet eier helt Gjesdalbuen, Jærbladet, Sandnesposten, Solabladet og Strandbuen, og har 51 prosent eierskap i Bygdebladet Randaberg og Rennesøy.